Návrh 

na účasť Slovenskej republiky v stimulujúcich opatreniach spoločenstva 
v oblasti zamestnanosti od roku 2003
formou podpísania memoranda porozumenia

Materiál sa predkladá na rokovanie vlády SR z iniciatívy Ministerstva práce, sociálnych vecí a rodiny SR ako súčasť zapojenia sa SR do otvorenejšej stratégie spoločenstva vo vzťahu ku kandidátskym krajinám v problematike sociálnej politiky a zamestnanosti a nadväzne na Rozhodnutie Asociačnej rady č. 1/2002 medzi Európskou úniou a Slovenskou republikou z 18. februára 2002 o prijatí všeobecných pravidiel a podmienok účasti Slovenskej republiky na programoch spoločenstva (oznámenie Ministerstva zahraničných vecí Slovenskej republiky uverejnené v Zbierke zákonov č. 212/2002). 

Nadväzne na Rozhodnutie č. 1145/2002/ES Európskeho parlamentu a rady z 10. júna 2002 o stimulujúcich opatreniach spoločenstva v oblasti zamestnanosti (Text významu EHP), ktoré bolo uverejnené v Úradnom vestníku ES dňa 29. júna 2002 oboznámila Európska komisia kandidátske štáty s týmto rozhodnutím s osobitným akcentom na to, že ide o činnosti, ktoré môžu byť otvorené pre účasť krajín z Európskeho hospodárskeho priestoru, asociovaných krajín strednej a východnej Európy, Cypru, Malty a Turecka a stredozemských krajín, ktoré sú partnermi Európskej únie. Súčasne EK predložila prehľad procedurálnych krokov, ktoré je potrebné vykonať v čase prípravy na účasť v stimulujúcich opatreniach na podporu zamestnanosti (ďalej len „EIM“ –  z anglického výrazu „Employment Incentive Measures“). Osobitne EK zdôraznila, že memorandá porozumenia o účasti v EIM nebudú pripravované formou bilaterálnych rokovaní s kandidátskymi krajinami. Memorandum pripraví EK nadväzne na rozhodnutie kandidátskej krajiny o svojej stratégii pre rok 2. 

Činnosti spoločenstva v rámci EIM sa týkajú analýzy, výskumu a spolupráce medzi členskými štátmi v oblasti zamestnanosti a trhu práce a vykonávajú v období od 1. januára 2002 do 31. decembra 2006 (finančný rámec pre vykonávanie činností spoločenstva uvedených v rozhodnutí č. 1145/2002/ES pre uvedené obdobie je 55 miliónov EUR) s cieľom:

zdôrazniť koordinovaný prístup k politike zamestnanosti v spoločenstve v rámci celkového cieľa stanoveného Európskou radou v Lisabone zvýšiť mieru zamestnanosti,
prispieť k rozvoju koordinovanej stratégie zamestnanosti pomocou analýz, monitorovania a podpory krokov vykonávaných v členských štátoch, s náležitým ohľadom na povinnosti členských štátov v tejto oblasti,
pripraviť, sledovať a hodnotiť Európsku stratégiu zamestnanosti so silným dôrazom zameraným na budúcnosť,
posilniť spoluprácu medzi členskými štátmi pri analýzach, výskume a monitorovaní politiky trhu práce,
určiť najlepšiu prax a podporovať výmenu a zasielanie informácií a skúseností,
vybudovať prístup a obsah Európskej stratégie zamestnanosti vrátane spôsobov spolupráce so sociálnymi partnermi a príslušnými miestnymi a regionálnymi orgánmi, a
vykonávať aktívnu informačnú politiku zodpovedajúcu verejnej potrebe transparentnosti, ktorá zároveň zabezpečí, aby občania Európy mohli byť plne informovaní o všetkých aspektoch Európskej stratégie zamestnanosti. Toto sa dosiahne najmä osobitnými informačnými opatreniami na zvýšenie všeobecného povedomia o Európskej stratégii zamestnanosti a tvorbou balíka zamestnanosti vrátane národných akčných plánov zamestnanosti a ich hodnotenia tak, ako sa predkladajú v spoločnej správe o zamestnanosti, ktorá je prístupná verejnosti, najmä použitím zariadení internetu.

EK uvedené ciele usporiadala vo vzťahu ku kandidátskym štátom do 4 okruhov problémov, tzv. prúdov takto:

1.	Analýzy, výskum, spolupráca v oblasti štatistiky; výmena dobrých skúseností a praxe na nadnárodnej úrovni,
2.	Účasť v dvoch sieťach expertov pracujúcich pod záštitou Európskeho observatória zamestnanosti (EOZ): korešpondenti MISEP (vzájomný informačný systém o politike zamestnanosti) a SYSDEM (európsky dokumentačný systém o zamestnanosti). Výmena dobrých skúseností a dobrej praxe v špecifických otázkach európskej stratégie zamestnanosti (vzájomné hodnotenie - „peer review“), 
3.	Zdokonaľovanie verejných služieb zamestnanosti (úradov práce),
4.	Podpora miestneho rozvoja šírením najlepšej praxe a rozvoj metodologických nástrojov. 

Účasť kandidátskych štátov je v prvom roku navrhnutá zo strany EK vo všetkých prúdoch čiastkovo. Účasť v druhom roku je navrhnutá rovnako, avšak podľa výberu kandidátskeho štátu na úplnú účasť v tom ktorom prúde. MPSVR SR pri rokovaniach s EK zvážilo finančné možnosti a navrhlo svoju účasť v roku 2 (2004) na úplnú účasť v prúde 1 (10 000 EUR) a 3 (40 000 EUR), čo spolu s tzv. vstupenkou (ktorá je rovnaká ako v 1. roku účasti) predstavuje 80 000 EUR.

 Finančný príspevok SR v roku 2003 (30 000 EUR) sa navrhuje uhradiť zo štátneho rozpočtu vo výške 12 000 EUR a spolufinancovanie z prostriedkov PHARE vo výške 18 000 EUR. V roku 2004 sa navrhuje finančný príspevok SR 80 000 EUR (zo ŠR 40 % a spolufinancovanie z PHARE 60 %), v tom 30 000 EUR tzv. vstupenka (obdobne ako v roku 2003) a na financovanie úplnej účasti v 1. prúde 10 000 EUR a v 3. prúde 40 000 EUR.  

Ministerstvo práce, sociálnych vecí a rodiny SR uplatnilo v apríli 2002 požiadavku na spolufinancovanie z PHARE v EIM pre rok 2003.
 
MPSVR SR v auguste t.r. pre EK, v súlade s časovým rozvrhom ustanoveným EK, potvrdilo, že sa od roku 2002 sa zúčastní v EIM a v roku 2004 v prúde 1. a 3. s úplnou účasťou. 

Keďže Európska komisia pre účasť kandidátskych štátov v EIM vypracovala harmonogram na prípravu zapojenia, podľa ktorého memorandá porozumenia by mali byť vládami kandidátskych štátov odsúhlasené do 15. októbra 2002, navrhuje sa skrátené medzirezortné pripomienkové konanie.

Návrh

Rozhodnutie komisie

z (...)

schvaľujúce, v mene Európskeho spoločenstva,

MEMORANDUM POROZUMENIA
o účasti Slovenskej republiky 
v stimulujúcich opatreniach spoločenstva v oblasti zamestnanosti

KOMISIA EURÓPSKYCH SPOLOČENSTIEV,

so zreteľom na Zmluvu o založení Európskeho spoločenstva,

so zreteľom na rozhodnutie Asociačnej rady č. 1/2002 medzi Európskou úniou a Slovenskou republikou z 18. februára 2002 o dojednaniach a podmienkach pre účasť Slovenskej republiky v programoch spoločenstva, a najmä vzhľadom na čl. 5,

keďže:

1.	Rozhodnutie č. 1145/2002/ES Európskeho parlamentu a rady z 10. júna 2002, a najmä vzhľadom na čl. 7, zabezpečí, že stimulujúce opatrenia spoločenstva v oblasti zamestnanosti budú otvorené pre účasť Slovenskej republiky,

2.	Rozhodnutie Asociačnej rady č. 1/2002 medzi Európskou úniou a Slovenskou republikou z 18. februára 2002 o dojednaniach a podmienkach pre účasť Slovenskej republiky v programoch spoločenstva, a najmä vzhľadom na čl. 5, umožňuje komisii a príslušným úradom Slovenskej republiky určiť špecifické podmienky a dojednania, vrátane finančných príspevkov, so zreteľom na účasť v každom príslušnom programe,

ROZHODLA TAKTO:
Jediný článok
Memorandum porozumenia priložené k tomuto rozhodnutiu je týmto schválené v mene Európskeho spoločenstva a bude podpísané komisárkou zodpovednou za zamestnanosť a sociálne veci. 
V Bruseli, […]
Za komisiu
Anna Diamantopoulou
Členka komisie

PRÍLOHA

NÁVRH

MEMORANDUM POROZUMENIA

medzi Európskym spoločenstvom a Slovenskou republikou 

o účasti Slovenskej republiky 
v stimulujúcich opatreniach spoločenstva v oblasti zamestnanosti

EURÓPSKA KOMISIA, ďalej len „komisia“, v mene Európskeho spoločenstva, 
 
na jednej strane, a

VLÁDA SLOVENSKEJ REPUBLIKY, ďalej len „Slovensko“,

na druhej strane,

keďže: 

(1) Stimulujúce opatrenia spoločenstva v oblasti zamestnanosti boli ustanovené rozhodnutím č. 1145/2002/ES Európskeho parlamentu a rady z 10. júna 2002,

(2) Rozhodnutie Asociačnej rady č. 1/2002 medzi Európskou úniou a Slovenskou republikou z 18. februára 2002 ustanovuje všeobecné zásady pre účasť Slovenskej republiky v programoch spoločenstva, ponechávajúc pritom na komisiu a príslušné úrady Slovenskej republiky, aby určili špecifické dojednania a podmienky, vrátane finančného príspevku, so zreteľom na účasť v každom príslušnom programe,

SA DOHODLI TAKTO:

Článok 1

Stimulujúce opatrenia spoločenstva v oblasti zamestnanosti

Slovenská republika sa zúčastní stimulujúcich opatrení spoločenstva v oblasti zamestnanosti (ďalej len „stimulujúce opatrenia v zamestnanosti), v súlade s podmienkami ustanovenými v Rozhodnutí Asociačnej rady č. 1/2002 medzi Európskou úniou a Slovenskou republikou z 18. februára 2002, ktoré ustanovuje všeobecné dojednania a podmienky pre účasť Slovenskej republiky v programoch spoločenstva, a v súlade s dojednaniami a podmienkami ustanovenými v článku 2 až 4 tohto memoranda porozumenia.

Článok 2

Dojednania a podmienky so zreteľom pre účasť 
v stimulujúcich opatreniach spoločenstva v oblasti zamestnanosti

1.	Slovenská republika sa zúčastní v stimulujúcich opatreniach v zamestnanosti v súlade s cieľmi, kritériami, postupmi a konečnými termínmi ustanovenými v rozhodnutí rady č. 1145/2002/ES Európskeho parlamentu a rady z 10. júna 2002. 

2.	Dojednania a podmienky predkladania, hodnotenia a výberu žiadostí oprávnených inštitúcií, organizácií a jednotlivcov zo Slovenskej republiky sú rovnaké, ako dojednania a podmienky, ktoré sa vzťahujú na oprávnené inštitúcie, organizácie a jednotlivcov pochádzajúcich z členských štátov Európskej únie.

3.	Za účelom účasti na stimulujúcich opatreniach v zamestnanosti, Slovenská republika každý rok zaplatí finančný príspevok do Všeobecného rozpočtu Európskej únie v súlade s nižšie uvedeným čl. 3. 

4.	Finančný príspevok Slovenskej republiky v závislosti od jej účasti a vykonávania stimulujúcich opatrení v zamestnanosti sa pripája k čiastke, ktorá je každoročne vyčlenená vo Všeobecnom rozpočte Európskej únie ako rozpočtová položka viazaná na účely plnenia finančných záväzkov vyplývajúcich z rôznych foriem opatrení nevyhnutných na vykonávanie, riadenie a realizáciu stimulujúcich opatrení v zamestnanosti.

5.	Pri postupoch spojených so žiadosťami, zmluvami a správami, ako aj pre ostatné administratívne záležitosti spojené so stimulujúcimi opatreniami v zamestnanosti sa použije jeden z úradných jazykov spoločenstva.

Článok 3

Finančný príspevok

Pravidlá upravujúce finančný príspevok Slovenskej republiky sú ustanovené v prílohe I a II. 

Časť finančného príspevku môže byť financovaná prostredníctvom príslušných nástrojov vonkajšej pomoci spoločenstva, ak to Slovenská republika požaduje. 

Článok 4

Správy a hodnotenie

Bez toho, aby bola dotknutá zodpovednosť komisie a Dvoru audítorov Európskych spoločenstiev vo vzťahu k monitorovaniu a vyhodnocovaniu stimulujúcich opatrení spoločenstva, účasť Slovenskej republiky na stimulujúcich opatreniach spoločenstva je neustále monitorovaná na báze partnerstva s účasťou komisie a Slovenskej republiky. Slovenská republika predloží komisii príslušné správy a zúčastní sa na iných špecifických aktivitách, ktoré spoločenstvo poskytuje v tomto kontexte.

Článok 5

Záverečné ustanovenia

Toto memorandum porozumenia sa uplatňuje počas trvania stimulujúcich opatrení v zamestnanosti. Napriek tomu, ak Európske spoločenstvo rozhodne o predĺžení trvania bez iných podstatných zmien v rámci stimulujúcich opatrení v zamestnanosti, automaticky sa predlžuje platnosť tohto memoranda na príslušné obdobie, ak žiadna zo strán nenamieta.. 

Prílohy tvoria neoddeliteľnú súčasť tohto memoranda porozumenia.

Toto memorandum porozumenia môže byť zmenené a doplnené len písomnou formou po dosiahnutí vzájomného súhlasu oboch strán.

Toto memorandum porozumenia vstupuje do platnosti v deň jeho podpísania obidvomi stranami. 

V .............
dňa ...........

Za vládu Slovenskej republiky

p. Peter Magvaši 
minister práce, sociálnych vecí a rodiny
Slovenskej republiky

V ....................
dňa .....................

Za komisiu,
v mene Európskeho spoločenstva,
p. Anna Diamantopoulou
členka komisie 
pre zamestnanosť a sociálne veci

Príloha I 

Pravidlá upravujúce finančný príspevok Slovenskej republiky v stimulujúcich opatreniach spoločenstva v oblasti zamestnanosti

1.   Finančný príspevok, ktorý zaplatí Slovensko do Všeobecného rozpočtu Európskej únie za účelom jeho účasti na stimulujúcich opatreniach v zamestnanosti, je nasledovný:

30 000 EUR za rok 2003,

80 000 EUR za rok 2004,

80 000 EUR za každý rok nasledujúci do vstupu.  

2.  Príspevok Slovenskej republiky zahŕňa náklady spojené s prípravou, uskutočniteľnosťou, rozvojom a realizáciou projektov spoločného záujmu, ako aj s rozvojom a vykonávaním horizontálnych opatrení, ktoré stimulujúce opatrenia v zamestnanosti predpokladajú.

3.	Cestovné náklady vynaložené zástupcami a odborníkmi Slovenskej republiky ako pozorovateľmi na účely účasti na práci výboru („výbor EIM“), uvedeného v článku 9 rozhodnutia Európskeho parlamentu a rady č. 1145/2002/ES z 10. júna 2002 alebo na iných zasadnutiach spojených s vykonávaním stimulujúcich opatrení v zamestnanosti preplatí komisia na rovnakom základe a v súlade s postupmi, ktoré sa v súčasnosti uplatňujú na zástupcov členských štátov Európskej únie.

4.  Finančné nariadenie, ktoré sa vzťahuje na Všeobecný rozpočet Európskej únie sa uplatňuje na účely riadenia príspevku Slovenskej republiky.
 
5.  V čase, kedy toto memorandum porozumenia nadobudne účinnosť a na začiatku každého nasledujúceho rozpočtového roku zašle komisia Slovenskej republike výzvu na zaplatenie príslušného príspevku, na ktorý sa vzťahuje toto memorandum porozumenia.

6.  Tento príspevok sa platí v EUR na EUR bankový účet komisie.

7.	Slovenská republika zaplatí svoj príspevok na každoročné náklady v súlade s výzvou na zaplatenie príspevku do troch mesiacov po dátume uvedenom vo výzve. Akékoľvek zdržanie platby príspevku spôsobí, že Slovenská republika zaplatí úrok z oneskorenia z nezaplatenej čiastky za danú dobu oneskorenia. Úroková sadzba je sadzba, ktorú v deň splatnosti uplatní Európska centrálna banka pri jej hlavných operáciách v EUR, zvýšená o 1,5 percentuálneho bodu. V prípade, že oneskorenie platby príspevku je také, že môže významne ohroziť vykonávanie a riadenie stimulujúcich opatrení v zamestnanosti, účasť Slovenskej republiky na stimulujúcich opatreniach v zamestnanosti v danom roku bude pozastavená komisiou, ak nedošlo k platbe príspevku v priebehu dvadsiatich pracovných dní po odoslaní oficiálneho upomienkového listu Slovenskej republike. 

Príloha II
Aktivity pokryté finančným príspevkom Slovenskej republiky v
stimulujúcich opatreniach spoločenstva v oblasti zamestnanosti

1.    Rok 1 - 2003 

CELKOVÝ PRÍSPEVOK: 30 000 EUR (“vstupenka”)

Príspevok 30 000 EUR umožní prístup k týmto aktivitám:

1.1. V rámci prúdu 1 (analýzy, výskum, spolupráca v oblasti štatistiky)

Progresívne krytie nákladov v štúdiách zahájených komisiou.

1.2. V rámci prúdu 2 (výmena skúseností a dobrej praxe)

a)	Účasť v dvoch sieťach expertov pracujúcich pod záštitou Európskeho observatória zamestnanosti (EOZ):

-	korešpondenti MISEP z ministerstiev práce (a možno z verejných služieb zamestnanosti (VSZ)): účasť až dvoch zástupcov zo Slovenskej republiky na 2 zasadnutiach a na výročnej konferencii observatória.

-	SYSDEM (nezávislí experti pre trh práce): identifikuje sa expert pre trh práce s akademickým profilom zo Slovenskej republiky a pozve sa na výročnú konferenciu observatória.

b)	Pozvanie až dvoch zástupcov Slovenskej republiky ako partnerov na dve zasadnutia vzájomného hodnotenia Európskej stratégie zamestnanosti za rok. 

1.3. V rámci prúdu 3 (Verejné služby zamestnanosti)

Účasť až troch pracovníkov vedenia VSZ zo Slovenskej republiky na troch školiacich moduloch, organizovaná v spolupráci s niekoľkými VSZ z EÚ, zameraná na otázky týkajúce sa modernizácie VSZ, rozvoja oblasti VSZ v kandidátskych krajinách, medzinárodnú mobilitu práce, prípravu pre účasť v EURES a úlohu VSZ v Európskej stratégii zamestnanosti. 

1.4. V rámci prúdu 4 (Podpora miestneho rozvoja)

Účasť jedného zástupcu zo Slovenskej republiky na Európskom fóre o miestnom rozvoji (Grécko, 2003).

Príspevok 30 000 EUR zahŕňa aj náklady spojené s účasťou jedného zástupcu ako pozorovateľa na zasadnutiach výboru EIM (podľa potreby 2 zasadnutia ročne); vyslanie úradníkov komisie do Slovenskej republiky v súvislosti so stimulujúcimi opatreniami v zamestnanosti; náklady na inú administratívnu podporu.

Rok 2 (2004) a nasledujúce roky do vstupu 

CELKOVÝ ROČNÝ PRÍSPEVOK: 80 000 EUR

2.1. Aktivity pod „vstupenkou“ 30 000 EUR (porovnateľné s aktivitami uvedenými v odseku 1 – 2003 vyššie). 

2.2. Doplňujúce aktivity predpokladané na základe ďalšieho príspevku 10 000 EUR
Plná účasť v prúde 1 stimulujúcich opatrení v zamestnanosti.

2.3. Doplňujúce aktivity predpokladané na základe ďalšieho príspevku 40 000 EUR
S cieľom plnej účasti v prúde 3, účasť na projektoch zlepšenia fungovania verejných služieb zamestnanosti.